Document ID: 32007R0115

KOMISSION ASETUS (EY) N:o 115/2007,
annettu 7 päivänä helmikuuta 2007,
asetuksen (EY) N:o 60/2004 muuttamisesta markkinoilta poistamattomista ylijäämäsokerimääristä perittävien maksujen siirtämiseksi yhteisön talousarvioon
EUROOPAN YHTEISÖJEN KOMISSIO, joka
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,
sekä katsoo seuraavaa:
(1)
Sokerialalla sovellettavista siirtymätoimenpiteistä Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian unioniin liittymisen vuoksi 14 päivänä tammikuuta 2004 annetun komission asetuksen (EY) N:o 60/2004 (1) 7 artiklan 2 kohdan mukaan uusilta jäsenvaltioilta veloitettava summa, joka vastaa ylijäämäsokeria, jota ei ole poistettu markkinoilta kyseisen asetuksen 6 artiklan 2 kohdan mukaisesti, siirretään yhteisön talousarvioon neljässä erässä viimeistään 31 päivänä joulukuuta vuosina 2006, 2007, 2008 ja 2009.
(2)
Markkinoilta poistamattomista ylijäämäsokerimääristä perittävistä maksuista 13 päivänä marraskuuta 2006 annetussa komission päätöksessä 2006/776/EY (2) vahvistetaan summat, jotka jäsenvaltioilta veloitetaan markkinoilta poistamattomista ylijäämäsokerimääristä, joiden markkinoilta poistamisesta ei ole esitetty riittäviä todisteita 31 päivään maaliskuuta 2006 mennessä ja jotka määritellään sokerin, isoglukoosin ja fruktoosin ylijäämämäärien määrittämisestä Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian osalta 31 päivänä toukokuuta 2005 annetussa komission asetuksessa (EY) N:o 832/2005 (3).
(3)
Yhteisöjen omista varoista tehdyn päätöksen 2000/597/EY, Euratom soveltamisesta 22 päivänä toukokuuta 2000 annetun neuvoston asetuksen (EY, Euratom) N:o 1150/2000 (4) 6 artiklan 3 kohdan a alakohdan mukaan maksut, jotka on todettu kyseisen asetuksen 2 artiklan mukaisesti, otetaan kirjanpitoon viimeistään maksun toteamiskuuta seuraavan toisen kuukauden 19 päivän jälkeisenä ensimmäisenä työpäivänä.
(4)
Asetuksen (EY) N:o 60/2004 7 artiklan 1 kohdan mukaan asianomaisten jäsenvaltioiden oli esitettävä komissiolle todisteet ylijäämän poistamisesta 31 päivään maaliskuuta 2006 mennessä. Eräissä tapauksissa toimitettuihin todisteisiin oli kuitenkin tarpeen pyytää lisätietoja. Koska lisätietojen toimittaminen viivästyi ja niiden perusteellinen tarkastelu vei aikaa, asianomaisille jäsenvaltioille ei voitu ilmoittaa veloitettavista summista, jotka niiden tuli maksaa viimeistään 31 päivänä lokakuuta 2006. Sen vuoksi asetuksessa (EY, Euratom) N:o 1150/2000 vahvistettujen sääntöjen noudattamiseksi on tarpeen muuttaa asetuksen (EY) N:o 60/2004 7 artiklan 2 kohdassa vahvistettua ensimmäisen maksuerän määräpäivää.
(5)
Sen vuoksi asetusta (EY) N:o 60/2004 olisi muutettava.
(6)
Tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 60/2004 7 artiklan 2 kohta seuraavasti:
”2. Jos markkinoilta poistamisesta ei esitetä 1 kohdan mukaisesti todisteita koko ylijäämän tai sen jonkin osan osalta, uudelta jäsenvaltiolta veloitetaan poistamatta jäänyttä määrää vastaava summa kerrottuna CN-koodiin 1701 99 10 kuuluvaan valkoiseen sokeriin 1 päivän toukokuuta 2004 ja 30 päivän marraskuuta 2005 välisenä aikana sovellettavilla suurimmilla vientituilla. Kokonaismäärästä siirretään 25 prosentin suuruinen osuus yhteisön talousarvioon viimeistään 31 päivänä tammikuuta 2007 ja 31 päivänä joulukuuta vuosina 2007, 2008 ja 2009. Kokonaismäärä otetaan huomioon markkinointivuoden 2005/2006 tuotantomaksujen laskennassa.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä helmikuuta 2007.

Labels: 7
15
17